Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 (1) kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu muutoshakemuksen julkaiseminen

(2020/C 172/04)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 2019/787 (2) 27 artiklassa tarkoitetulla tavalla.

MAANTIETEELLISEN MERKINNÄN TEKNISEN ASIAKIRJAN MUUTOSHAKEMUS

”HIERBAS DE MALLORCA”

EU-nro: PGI-ES-01869-AM01–17.12.2018

Muutoksen kieli: espanja

Välikäsi

Ministerio de Agricultura y Pesca, Alimentación y Medio Ambiente (maatalous-, kalastus- ja elintarvikeministeriö) Dirección General de la Industria Alimentaria (elintarviketeollisuudesta vastaava osasto) Subdirección General de Calidad Diferenciada y Agricultura Ecológica (laatuasioista ja luonnonmukaisesta viljelystä vastaava alaosasto) Paseo de la Infanta Isabel, 1 28071 Madrid ESPANJA

Puhelin: +34 913475397

Sähköposti: sgcdae@mapama.es

Maantieteellisen merkinnän nimi

Hierbas de Mallorca

Eritelmän kohdat, joihin muutosta haetaan

Suojattu nimi (nimeä koskeva muutos näkyy esimerkiksi tuotteen kuvausta, yhteyttä, tuotantomenetelmää, sovellettavia vaatimuksia ja tarkastuksia koskevissa kohdissa mutta ei vaikuta niiden sisältöön).

Muutos

Eritelmän muutos, josta seuraa tärkeimpien tietojen muutos

Muutoksen selitys

Tarkoituksena on sisällyttää tuotteen katalaaninkielinen nimi espanjankielisen nimen lisäksi, koska kummallakin kielellä on Espanjassa virallinen asema (kuten vahvistetaan Baleaarien itsehallintoasemasta 28. helmikuuta 2007 annetun orgaanisen lain nro 1/2007 4 §:ssä).

On täysin perusteltua, että tuotteella on kaksi nimeä – toinen espanjaksi (”Hierbas de Mallorca”) ja toinen katalaaniksi (”Herbes de Mallorca”) – sillä lähes kaikki kyseisen aniksella maustetun tislatun alkoholijuoman valmistajat käyttävät nykyään vain katalaaninkielistä nimeä. Näin ollen valmistajat pitävät olennaisena, että tuotetta esiteltäessä voidaan käyttää nimeä ”Herbes de Mallorca”.

Hierbas de Mallorca- / Herbes de Mallorca -juomaa valmistetaan yksinomaan Baleaarien itsehallintoalueeseen kuuluvalla Mallorcan saarella.

Baleaarien itsehallintoalueen valtakieli on katalaani. Sille tunnustetaan kyseisellä alueella Baleaarien itsehallintoasemasta 28. helmikuuta 2007 annetun orgaanisen lain nro 1/2007 4 §:ssä virallisen kielen asema espanjan rinnalla.

Espanjaa ja katalaania käytetään Baleaarien alueella rutiininomaisesti rinnakkain, joten nimiä ”Hierbas de Mallorca” ja ”Herbes de Mallorca” on käytetty kautta aikojen toistensa synonyymeina niin espanjassa (”Hierbas de Mallorca”) kuin katalaanissa (”Herbes de Mallorca”).

Markkinoilla vallitsevaa todellisuutta ei myöskään voida sivuuttaa. Nimiä ”Hierbas de Mallorca” ja ”Herbes de Mallorca” on nimittäin käytetty vuosikaudet rinnakkain, ja näin on jatkossakin. Tämä koskee sekä kansallista että kansainvälistä kauppaa.

Ilmaisu ”Herbes de Mallorca” on niin vakiintunut, että sitä käytetään markkinoinnissa ja myynninedistämisessä jopa muissa maissa ja muilla EU:n kielillä.

Teknisen asiakirjan merkitykselliset muutokset

Teknisen asiakirjan kohta 1. Nimitys

Katalaaninkielinen nimi ”Herbes de Mallorca” on lisättävä espanjankielisen nimen ”Hierbas de Mallorca” rinnalle.

Nimi: ”Hierbas de Mallorca” / ”Herbes de Mallorca”.

Tämä muutos vaikuttaa esimerkiksi tuotekuvausta, yhteyttä, tuotantomenetelmää, sovellettavia vaatimuksia ja tarkastuksia koskeviin kohtiin. Näiden kohtien sisältö ei kuitenkaan muutu.

TEKNISEN ASIAKIRJAN TÄRKEIMMÄT TIEDOT

”HIERBAS DE MALLORCA” / ”HERBES DE MALLORCA”

EU-nro: PGI-ES-01869-AM01–17.12.2018

1. Nimi

”Hierbas de Mallorca” / ”Herbes de Mallorca”

2. Tislatun alkoholijuoman luokka

Luokka 25: aniksella maustettu tislattu väkevä alkoholijuoma

3. Tislatun alkoholijuoman kuvaus

”Hierbas de Mallorca” / ”Herbes de Mallorca” on aniksen makuinen tislattu väkevä alkoholijuoma, jonka alkoholipitoisuus on 20–50 tilavuusprosenttia ja joka on maustettu kasveilla ja mahdollisesti makeutettu sakkaroosilla.

3.1 Kemialliset ominaisuudet

— Todellinen alkoholipitoisuus: — vähintään 20 tilavuusprosenttia — enintään: 50 tilavuusprosenttia

— Metanolipitoisuus enintään: 20 g/hl 100 til-%:n alkoholia

3.2 Aistinvaraiset ominaisuudet

— Kirkas ulkoasu.

— Väri vaihtelee kullanruskeasta vihreään.

— Voimakas ja monivivahteinen tuoksu, jossa on runsaasti anista. Tuoksu (aromi) on raikas, makea, hedelmäinen (appelsiini ja sitruuna) ja kukkainen.

— Maku on tunnistettavan makea, keskimakea tai makeuttamaton riippuen lajikkeesta. Lajikkeet ovat makea, sekoite ja kuiva (kuvaukset lajikkeita käsittelevässä kohdassa). Voimakas jälkimaku, jossa on aromaattisten kasvien vivahteita.

— Sekoitteiden ja makeiden lajikkeiden suutuntuma on tiivis.

3.3 Tyypit

Lajikkeita on kolme. Ne eroavat toisistaan sokeripitoisuuden ja todellisen alkoholipitoisuuden perusteella.

— Kuiva: alkoholipitoisuus on vähintään 35 prosenttia ja sokeripitoisuus enintään 100 g/l sakkaroosina ilmaistuna.

— Sekoite: alkoholipitoisuus on vähintään 25 prosenttia ja sokeripitoisuus 100–300 g/l sakkaroosina ilmaistuna.

— Makea: alkoholipitoisuus on vähintään 20 prosenttia ja sokeripitoisuus vähintään 300 g/l sakkaroosina ilmaistuna.

3.4 Erityisominaisuudet (verrattuna muihin saman luokan alkoholijuomiin)

Aistinvaraisena erityisominaisuutena on voimakas ja monivivahteinen tuoksu, jossa on runsaasti anista. Tuoksu (aromi) on raikas, makea, hedelmäinen (appelsiini ja sitruuna) ja kukkainen. Väri vaihtelee kullanruskeasta vihreään. Maku on makea, keskimakea tai makeuttamaton riippuen lajikkeesta, joka on joko makea, sekoite tai kuiva. Sekoitteiden ja makeiden lajikkeiden suutuntuma on tiivis.

4. Maantieteellinen alue

Maantieteellisen merkinnän mukaisesti valmistus ja pullotus on sallittua vain Baleaarien itsehallintoalueeseen kuuluvalla Mallorcan saarella Espanjassa.

5. Tislatun alkoholijuoman valmistusmenetelmä

Juoma valmistetaan sekoittamalla aniksella maustettua tislattua väkevää alkoholijuomaa vesialkoholiliuokseen. Seos maustetaan maseroimalla ja/tai tislaamalla kasveja, ja seokseen lisätään vettä, maatalousperäistä etyylialkoholia ja mahdollisesti sakkaroosia.

5.1 Ainesosat

a) Olennaiset

1) Aniksella maustettu tislattu alkoholijuoma

2) Maatalousperäinen alkoholi

3) Tislattu, deionisoitu ja/tai demineralisoitu juomavesi

4) Mallorcalla tuotetut aromaattiset kasvit: a) sitruunaverbena (Lippia citriodora) b) kamomilla (Matricaria spp.) c) appelsiini (Citrus sinensis) d) sitruuna (Citrus limon) e) rosmariini (Rosmarinus officinalis) f) sitruunamelissa (Melissa oficinallis) g) fenkoli (Foeniculum vulgare)

b) Valinnaiset

1) Sakkaroosi

2) Muut aromaattiset kasvit ja/tai sallitut luontaiset aromit

3) Väkevissä alkoholijuomissa sallitut väriaineet

Valmistuksessa noudatetaan perinteistä menetelmää, joka käsittää kolme erotusvaihetta.

Ensimmäinen vaihe on kasviaromien uuttaminen. Valmistajan kokemuksella on tässä vaiheessa perustavanlaatuinen merkitys; valmistaja määrittää kokemuksensa perusteella kunkin olennaisen aromaattisen kasvin suhteellisen osuuden. Valittujen kasvien annetaan maseroitua vesialkoholiliuoksessa niin kauan kuin on tarpeen aromien uuttamiseksi. Maserointiliuos voidaan tislata tämän vaiheen tehostamiseksi.

Toisessa vaiheessa valmistetaan aniksella maustettua tislattua alkoholijuomaa sekoittamalla maatalousperäistä alkoholia ja vettä anisuutteen tai -tisleen ja mahdollisesti sakkaroosin kanssa.

Kolmannessa eli viimeisessä vaiheessa edellisten vaiheiden tuotokset sekoitetaan keskenään ja seokseen lisätään vapaavalintaisesti vettä, alkoholia ja sokeria halutun alkoholi- ja sokeripitoisuuden ja haluttujen aistinvaraisten ominaisuuksien aikaansaamiseksi. Valmistajan kokemuksella on tässä vaiheessa perustavanlaatuinen merkitys. Valmistaja päättää kokemuksensa perusteella, minkä verran on lisättävä ensimmäisessä vaiheessa valmistettua aromaattista seosta, jotta juomalla olisi ”Hierbas de Mallorcan” / ”Herbes de Mallorcan” ominaispiirteet.

6. Yhteys maantieteelliseen ympäristöön tai alkuperään

Tämä väkevä alkoholijuoma on hyvin tunnettu, koska sitä on vuosien saatossa valmistettu ja myyty paljon. Juoman suosio perustuu ainutlaatuisiin aistinvaraisiin ominaisuuksiin, joita ovat kirkkaus, kullanruskeasta vihreään vaihteleva väri ja voimakas tuoksu, jossa on runsaasti anista, selkeästi havaittavat raikkaat, makeat, hedelmäiset (appelsiini ja sitruuna) ja kukkaiset vivahteet. Useista eri lähteistä löytyy näyttöä tuotteen tunnettuudesta kautta aikojen, valmistuksen aloittamisesta aina nykyhetkeen asti.

Juoman valmistukseen liittyvät perinteet juontavat aikaan, jolloin sitä alettiin valmistaa luostareissa. Munkit valmistivat kasveista ja hedelmistä lukuisia erilaisia väkeviä ja muita alkoholijuomia.

Mallorcan laajoilla maaseutualueilla, joita kutsuttiin nimellä ”posesiones”, maanviljelijät olivat tunnettuja paikallisista aromaattisista kasveista valmistamastaan aniksen makuisesta väkevästä alkoholijuomasta.

Valmistus oli mahdollista, koska saarella oli runsaasti tislauskattiloita. Mallorcalla tiedetään olleen 1700-luvun loppuvaiheessa 177 tislauskattilaa, jotka oli tarkoitettu alkoholijuomien valmistamiseen. Niillä valmistettiin 780 000 litraa tislettä, josta 60 prosenttia meni paikalliseen kulutukseen. Tislauskattiloiden ansiosta voitiin tuottaa tislettä, jota sitten käytettiin tämän ainutlaatuisen alkoholijuoman valmistamiseen.

Lisäksi maanviljelijät tunsivat hyvin saarella kasvavien aromaattisten kasvien ominaispiirteet, minkä ansiosta he pystyivät valitsemaan juuri ne kasvit, jotka sopivat parhaiten tisleen maustamiseen. Näin syntyi ”Hierbas de Mallorca” / ”Herbes de Mallorca”.

Tuotteen maine perustuu sen aistinvaraisiin ominaisuuksiin. Erilaisten Mallorcalla kasvavien kasvien, kuten fenkolin, rosmariinin, sitruunaverbenan, kamomillan, sitruunan, appelsiinin ja sitruunamelissan, tuoksut ovat selvästi havaittavissa. Aromaattisten kasvien käyttäminen ei ole sattumaa. Se perustuu luonnonvaraisten kasvien havainnointiin ja niitä koskevaan tietämykseen valmistajien keskuudessa sekä kokemuksen siirtymiseen sukupolvelta toiselle. Valmistajat käyttivät parhaiten soveltuvia kasveja juuri oikeassa suhteessa antaakseen juomalle sen miellyttävän ja luonteenomaisen tuoksun ja maun.

Juoman tuotanto ja kulutus kasvoivat 1800-luvun lopussa, kun pienet ja perinteiset tuotantolaitokset aloittivat toimintansa. Osa niistä on edelleen toiminnassa.

Mallorcalaiset ovat nauttineet perinteistä Hierbas-juomaa kaikissa perhe- ja muissa juhlissa sekä sosiaalisissa tapahtumissa aina 1800-luvulta lähtien. Hiljattain tehdyt tutkimukset osoittavat, että tuote on yhä suosittu. Esimerkiksi Baleaarien saarten elintarvikkeiden laadusta vastaavan laitoksen julkaisussa ”Diagnosis de la producción y comercialización de los productos con denominación de calidad 2010” (”Analyysi laatumerkinnän saaneiden tuotteiden valmistuksesta ja markkinoille saattamisesta vuonna 2010”) todettiin, että kyseisen juoman myynti kasvoi 11 prosentilla vuosien 2009 ja 2010 välillä. Kokonaismyynti kasvoi samalla aikavälillä 1 301 457 litraan.

Kyseisellä väkevällä alkoholijuomalla on huomattavan pitkät perinteet. On myös merkillepantavaa, että edellä mainitun tutkimuksen mukaan juoman myynti kasvoi EU-maissa 64 prosenttia vuonna 2010 edelliseen vuoteen nähden. Tämä osoittaa, että eurooppalaiset kuluttajat arvostavat juomaa.

Nykyään sitä nautitaan kotona, baarissa ja ravintolassa. Juoma nautitaan perinteisesti joko ennen ateriaa tai sen jälkeen tai jälkiruoan yhteydessä. Esimerkiksi lasi Hierbas-juomaa ja buñuelos-munkit (makeita friteerattuja leivonnaisia) on erinomainen yhdistelmä. Suosion siivittämänä juoman käyttötavat ovat monipuolistuneet. Sitä käytetään nykyään muun muassa seuraavissa cocktaileissa: ”Agua de Mallorca”, jonka ainesosia ovat Hierbas-juoman makea lajike, kiivi ja ”gaseosa” (makeutettu kivennäisvesi); ”El viento del Teix de Mallorca”, jonka ainesosia ovat Hierbas-juoman makeuttamaton lajike, Cointreau ja After Shock Blue -likööri; ”Cielo abierto”, jonka ainesosia ovat ”Hierbas” (sekoite), kookosmaito ja loraus crème de cacaota, sekä ”Ca Nostra”, jonka ainesosia ovat makeuttamaton ”Hierbas”, Palo de Mallorca ja Gin de Mahón.

”Hierbasia” käytetään monin tavoin myös ruoanlaitossa. Sitä hyödynnetään esimerkiksi kuivattujen viikunoiden säilönnässä tietyn ominaistuoksun ja -maun antamiseksi niille.

Juoman maineikkuudesta kertovat myös monet viittaukset eri teoksissa, joista voidaan mainita esimerkkeinä Herbes i Remeis Casolans (Ripoll, Ll., 1985) ja Llibre de la Ratafia (Fábrega, J., 2001). Se mainitaan myös useissa kansainvälisissä julkaisuissa. Tämä on erityisen huomionarvoista, kun otetaan huomioon, että juomaa valmistetaan edelleen perinteisin menetelmin ja tuottajia on vain seitsemän. Esimerkkejä kansainvälisistä julkaisuista, joissa juoma mainitaan:

— Brandl, F., 2003. Brandls Bar Buch, julkaissut Matthaes Verlag GmbH, Goldmedalle gastronomische akademie Deutschlands E.V -palkinnon voittaja.

— Dominé, A. et al., 2009. El libro del Bar y de los Cócteles, julkaissut H.F. Ullmann, joka luetteloi kansainvälisesti menestyneimmät tisleet.

Juoman laajasta kuluttajakunnasta, hyvästä maineesta ja arvostuksesta kertoo välillisesti myös internet-viittausten lukumäärä. Googlesta löytyi 3. huhtikuuta 2012 noin 96 200 osumaa hakusanalla ”Hierbas de Mallorca”. Katalaaninkielisellä nimellä ”Herbes de Mallorca” löytyi 95 000 osumaa. Hakutuloksissa oli linkkejä muun muassa gastronomia-aiheisille verkkosivuille, matkaoppaisiin, resepteihin ja sanomalehtiartikkeleihin.

Maantieteelliseen alueeseen liittyvät erityispiirteet

Maantieteellinen vaikutus liittyy viljely- ja ilmasto-olosuhteisiin sekä inhimillisiin tekijöihin. Yhtäältä Mallorcalla vallitsevat ihanteelliset viljely- ja ilmasto-olosuhteet sellaisten aromaattisten kasvien kuin sitruunaverbenan, kamomillan, sitruunan, appelsiinin, rosmariinin, sitruunamelissan ja fenkolin kasvattamiseen. Nuo kasvit antavat kyseiselle juomalle sen aistinvaraiset ominaisuudet. Toisaalta inhimilliset tekijät, etenkin valmistajien kokemus, ovat ratkaisevia Hierbas de Mallorca- / Herbes de Mallorca -juoman ainutlaatuisten ominaisuuksien tuottamiseksi. Maserointiliuokseen laitettavien kasvien suhteellisia osuuksia koskevat päätökset sekä aromaattisen uutteen sekoittaminen aniksella maustettuun tislattuun alkoholijuomaan perustuvat valmistajan kokemukseen ja tuotteen aistinvaraiseen analysointiin.

7. Euroopan unionin tai kansalliset/alueelliset säännökset

— Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta.

— Komission täytäntöönpanoasetus (EU) N:o 716/2013, annettu 25 päivänä heinäkuuta 2013, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta annetun Euroopan parlamentin ja neuvoston asetuksen (EY) N:o 110/2008 soveltamissäännöistä.

— Laki 1/1999, annettu 17 päivänä maaliskuuta 1999, Baleaarien elintarviketuottajiin ja -teollisuuteen sovellettavista säännöistä.

Maantieteellistä merkintää käyttävien tuottajien on täytettävä seuraavat vaatimukset:

a) Heidän on kirjauduttava Hierbas de Mallorca- / Herbes de Mallorca -juoman valmistajien ja pakkaajien rekisteriin.

b) Pullotus alkuperäalueella: vain alkuperäalueella pullotettu juoma voidaan tuoda markkinoille. Tämän rajoituksen tarkoituksena on varmistaa maantieteellisen merkinnän suoja seuraavin perustein: b.1. Tuotteen laadun ja siten maantieteellisen merkinnän maineen takaaminen, turvaaminen ja suojaaminen. Toimijat kantavat tämän vastuun yhtenä ryhmänä ja täysimääräisesti seuraavaksi esitettävistä syistä. — Se, että tuote pakataan tuotantoalueella, on olennaista sen erityisominaisuuksien ja laadun varmistamiseksi. Pakkausnormien soveltaminen ja valvonta voidaan antaa yhtä lailla tuottajien kuin valvontaorganisaation vastuulle. Molemmilla on tarvittavat ammatilliset tiedot ja taidot. On myös molempien etujen mukaista suojella saavutettua mainetta noudattamalla ja toteuttamalla kaikkia pullotusta koskevia sääntöjä. — Tuotantoalue sijaitsee Mallorcan saarella. Irtotavaran kuljettaminen muille alueille voisi vaatia yhden tai useamman merenylityksen, mikä vie huomattavan paljon aikaa. Tuotteen lopullinen laatu voisi tällöin kärsiä, sillä se perustuu olennaisesti juoman omaleimaiseen tuoksuun. Siksi tuotteessa on tärkeää säilyttää valmistuksen aikana saatu tuoksu ja estää vieraiden aromien tarttuminen. Ominaispiirteiden varmistamiseksi valmistajien on pullotettava juoma itse alkuperäpaikalla. — Pelkästään kahden eri pullotusmenetelmän soveltaminen tuotantoalueen sisällä tai ulkopuolella – joko valvottuna tai ilman valvontaa – voisi heikentää kuluttajien luottamusta maantieteelliseen merkintään, sillä kuluttajille vakuutetaan, että kaikki tuotantovaiheet valmistuksesta pakkaukseen tapahtuvat kyseisen maantieteellisen merkinnän suojan saaneen ryhmän valvonnassa ja vastuulla. b.2. Jäljitettävyyden ja valvonnan varmistaminen Pakkaamisen salliminen rajatun alueen ulkopuolella vaarantaisi alkuperätakuun toteuttamisen asianomaisen tuotteen osalta.

c) Kyseinen tuote asetetaan tarjolle läpinäkyvissä, enintään kolmen litran suuruisissa pakkauksissa. Muunlaiset pakkaukset ovat mahdollisia poikkeustapauksissa toimivaltaisen viranomaisen ennakkoluvalla. Pakkaus voi sisältää edelleen maseroituvia aromaattisia kasveja.

8. Hakija

Consell de Fabricants de Begudes Espirituoses de Mallorca Carrer Gremi d’Hortolans, 11, planta 3, despacho 3. Polígon Son Rossinyol 07009 Palma de Mallorca- Illes Balears (Espanja)

9. Merkintöjä koskevat erityiset säännöt

Merkintöjä koskevat erityiset säännöt: maantieteellisellä merkinnällä suojatun tuotteen etiketissä on mainittava seuraavat tiedot:

1. Nimi ”Hierbas de Mallorca” / ”Herbes de Mallorca” vähintään 2 mm:n korkuisilla kirjaimilla. Nimen perään voidaan valinnaisesti lisätä merkintä siitä, mikä kohdassa 3.3 kuvatuista kolmesta lajikkeesta on kyseessä.

2. Jompikumpi seuraavista kahdesta logosta: Vaihtoehto A (värillinen) tai vaihtoehto B (mustavalkoinen). Vaihtoehto A Vaihtoehto B

3. Aakkosnumeerinen valvontakoodi.

(1) EUVL L 39, 13.2.2008, s. 16.

(2) EUVL L 130, 17.5.2019, s. 1.